אנדוני איראולה

**אנדוני איראולה סאגארנה** (בספרדית ובבאסקית: **Andoni Iraola Sagarna**; נולד ב-22 ביוני 1982) הוא כדורגלן עבר ספרדי-באסקי ששיחק בעמדת המגן הימני וכיום משמש כמאמנה של בורנמות' מהפרמייר ליג.

איראולה שיחק לאורך רוב הקריירה שלו באתלטיק בילבאו וערך במדיה 510 הופעות במסגרות תחרותיות לאורך 12 עונות. כמו כן לאיראולה יש 7 הופעות במדי נבחרת ספרד. איראולה פרש ממשחק פעיל ב-2016 ובשנת 2018 החל את הקריירה שלו כמאמן כדורגל.
## קריירת משחק
### מועדונים
#### קריירה מוקדמת
איראולה נולד בעיירה אוסורביל שבפרובנציית גיפוסקואה שבחבל הבסקים. הוא החל את דרכו במחלקת הנוער של אנטיגואוקו מסן סבסטיאן, שם שיתף פעולה בין השאר עם מיקל ארטטה, צ'אבי אלונסו ואריץ אדוריס. בהמשך עבר למחלקת הנוער של אתלטיק בילבאו, ובבוגרים הוא החל דרכו בליגה הספרדית הרביעית, בדפורטיבו בסקוניה. שם שיחק בעונת 2000/2001 וכבש 4 שערים ב-35 הופעות בעונת הבכורה שלו.

#### אתלטיק בילבאו
בעונת 2001/2002 הצטרף איראולה לקבוצת המילואים של אתלטיק בילבאו בה שיחק שתי עונות בליגה הספרדית השנייה. לאחר שתי עונות בקבוצת המילואים, ב-30 באוגוסט 2003 ערך איראולה את הופעתו הראשונה בקבוצה הראשונה של המועדון בלה ליגה, בהפסד 0–1 לברצלונה, ואת עונת הבכורה שלו הוא סיים עם 5 שערים ב-31 הופעות שסייעו לקבוצה להעפיל לגביע אופ"א. איראולה שיחק באתלטיק בילבאו במשך 12 עונות, כשבכולן הוא שיחק לפחות ב-30 משחקי ליגה, והגיע עם המועדון שלוש פעמים לגמר גביע המלך ופעם אחת לגמר הליגה האירופית אך הפסיד עם המועדון בכל הגמרים ולא זכה עם המועדון בתארים. ובסך הכל כבש איראולה 38 שערים ב-510 הופעות ב-12 עונותיו במועדון. [ממוזער| איראולה במדי [אתלטיק בילבאו, 2007]]
#### ניו יורק סיטי
ב-16 ביוני 2015, בגיל 33, עבר איראולה לשחק מחוץ לספרד לראשונה בחייו, כשחתם בניו יורק סיטי מה-MLS. ב-12 ביולי 2015 הוא ערך את הופעת הבכרוה שלו במועדון בתיקו 4–4 מול טורונטו. איראולה שיחק עונה וחצי בניו יורק בהן הופיע ב-40 משחקים, וב-17 בנובמבר 2016 הודיע על פרישה ממשחק פעיל.

### נבחרת
באוגוסט 2008, זומן איראולה על ידי מאמן נבחרת ספרד החדש ויסנטה דל בוסקה למשחק ידידות מול דנמרק. ב-20 באוגוסט 2008 הוא עלה להופעת בכורה במדי הנבחרת כשהחליף את סרחיו ראמוס בניצחון 3–0.

ב-29 במרץ 2011, לאחר כמעט שנה וחצי ללא משחק בנבחרת, איראולה פתח בהרכב בניצחון 3–1 על ליטא בקובנה במסגרת מוקדמות יורו 2012. הוא היה אמור להיות בסגל גם ליורו 2012, בו זכתה ספרד אך הוא נפצע והוחלף בחואנפראן.

איראולה שיחק במשך עשור גם בנבחרת הבאסקית, לאחר שערך את הופעת הבכורה שלו ב-27 בדצמבר 2003 בניצחון 3–1 על אורוגוואי.

## קריירת אימון
### א.א.ק. לרנקה
לאחר הפרישה ממשחק בסוף שנת 2016 איראולה פנה לאימון, וביוני 2018 מונה למאמן המועדון הקפריסאי א.א.ק. לרנקה. בתחילת העונה אף זכה עם המועדון בסופר קאפ הקפריסאי לאחר שלרנקה מחזיקת הגביע ניצחה בפנדלים את אפואל ניקוסיה האלופה, אולם ב-14 בינואר 2019 הוא פוטר לאחר כמעט חודשיים ללא ניצחון.

### מיראנדס
ב-10 ביולי 2019, מונה איראולה למאמנה של דפורטיבו מיראנדס, שעלתה לליגה הספרדית השנייה. הוא הוביל את הקבוצה לחצי גמר גביע המלך בפעם השנייה בתולדותיה בת 92 השנים, לאחר שניצחה בדרך את קבוצות הלה ליגה סלטה ויגו, סביליה וויאריאל. ב-21 ביולי 2020, הוא עזב את המועדון עם סיום חוזהו.

### ראיו ואייקאנו
איראולה נשאר בליגה הספרדית שנייה לעונה נוספת כשמונה באוגוסט 2020, למאמנה של ראיו ואייקאנו. ב-6 ביולי 2021, לאחר שהצליח להעפיל עם ראיו ללה ליגה, הוא האריך את חוזהו עד 2022. בעונה שלאחר מכן, הוא הוביל שוב מועדון לחצי גמר הגביע, זו הייתה הפעם השנייה בתולדותיה שראיו הגיעה לחצי הגמר, כשהפעם הראשונה הייתה 40 שנה קודם לכן. ואת העונה בליגה הוא סיים במקום ה-12 עם 42 נקודות ב-38 משחקים. בפברואר 2023 קיבל איראולה פנייה מלידס יונייטד מהפרמייר ליג שפיטרה את מאמנה ג'סי מארש, אך המועדון לא הסכים לשחרר אותו,והוא נותר כמאמן הקבוצה עד לסיום העונה. עונה בה סיימה ראיו במקום ה-11 עם 49 נקודות ב-38 משחקים. בסיום העונה הוצע לו חידוש חוזה אך הוא סירב להצעה.

### בורנמות'
ב-19 ביוני 2023, מונה איראולה למאמן בורנמות' מהפרמייר ליג לאחר שחתם על חוזה לשנתיים. במשחקו הראשון כמאמן בפריימיר ליג ב-12 באוגוסט 2023 הוא סיים בתיקו 1–1 מול ווסטהאם יונייטד. ב-28 באוקטובר לאחר 10 מחזורים הצליח איראולה להשיג ניצחון פרמייר ליג ראשון, כשבורנמות' גברה 2–1 על ברנלי. ב-12 באפריל 2024 זכה איראולה בתואר מאמן חודש מרץ בפרמייר ליג, לאחר שהקבוצה סיימה את החודש ללא הפסד. ואת העונה סיימה הקבוצה במקום ה-12 עם 48 נקודות ב-38 משחקים. שהיה השיא של הקבוצה. על כן מעט לפני תום העונה ב-13 במאי 2024, האריך איראולה את חוזהו במועדון עד 2026. בפברואר 2025 זכה איראולה בפעם השנייה בתואר מאמן החודש בפרמייר ליג עבור חודש ינואר לאחר חודש אותו סיימה בורנמות' ללא הפסד.

## סטטיסטיקות קריירה
### כשחקן
#### מועדונים

#### נבחרת

### כמאמן
מעודכן ל-3 במאי 2025

## תארים
### כמאמן
**א.א.ק לרנקה**
* הסופר קאפ הקפריסאי: 2018

**אישיים**
* מאמן החודש בפרמייר ליג: מרץ 2024, ינואר 2025

## קישורים חיצוניים

## הערות שוליים

קטגוריה:ספורטאים ספרדים באנגליה
קטגוריה:ספורטאים ספרדים בקפריסין
קטגוריה:מאמני בורנמות'
קטגוריה:מאמני ראיו ואייקאנו
קטגוריה:מאמני א.א.ק. לרנקה
קטגוריה:מאמני כדורגל ספרדים
קטגוריה:כדורגלני נבחרת ספרד
קטגוריה:כדורגלני ניו יורק סיטי
קטגוריה:כדורגלני אתלטיק בילבאו
קטגוריה:ספרדים שנולדו ב-1982
קטגוריה:דפים עם תרגומים שלא נסקרו